雜曲歌辭 行路難三首 二
作者：柳宗元
朝代：唐

paragraphs: 虞衡斤斧羅千山，工命采斫杙與椽。
深林土翦十取一，百牛連鞅摧雙轅。
萬圍千尋妨道路，東西蹶倒山火焚。
遺餘毫末不見保，躝礫磵壑何當存。
羣材未成質已夭，突兀𡷸豁空巖巒。
柏梁天災武庫火，匠石狼顧相愁冤。
君不見南山棟梁益稀少，愛材養育誰復論。